Kopi luwak: Die duurste koffie wat jy kan drinkFoto: Pixabay.com Jy het dalk al van kopi luwak gehoor, maar die kans dat jy dit al gedrink het (of ooit sal drink), is skraal. En dis waarskynlik nie net die prys – in die omgewing van R3 000 vir 1 kg bone – wat jou gaan afskrik nie. “Kopi” is Indonesies vir “koffie” en “luwak” is die Indonesiese woord vir ŉ sivetkat. Dié katte, wat graag in koffieplantasies bly, besoek snags die koffieplante en kies net die perfekste, soetste, ryp koffiesade met die regte waterinhoud en die perfekte suurgehalte om aan te knibbel. Nadat die sivetkat sy middernaghappie geniet het, volg die saad die natuurlike roete … deur die kat se spysverteringstelsel. Dit word egter nie verteer nie, maar heel uitgeskei. Iemand het dan soggens die onaangename werk om die uitskeidings by mekaar te maak en die koffiesade uit te was, wat deur die spysverteringproses nog ekstra nuanses bygekry het, te danke aan die ander soorte sade en bessies wat die kat gevreet het. Dit is hierdie skaars en gesogte koffiebone wat as kopi luwak bekend staan. In Suid-Afrika is daar slegs enkele koffiewinkels wat kopi luwak verkoop, en jy wag soms maande (op ŉ waglys) voordat jy ŉ beurt kry om aan ŉ koppie peperduur kopi luwak te teug.